Fastelavnsøndag 23.februar 2020

Lesekstar: Høgsongen 8,6-7

1.kor 13, 1-7

Preiketekst: Johs 17, 20-26

Liturgisk farge: grøn

**Til dagen** og tida i kyrkjeåret: Vi har avrunda openberringstida. Førre søndag (Kristi forklåringsdag,) møtte vi ein Jesus på fjellet i all sin glans. No stig vi nedover, og rettar blikket mot fastetida og vandringa mot Jerusalem. Det er få dagar att til oskeonsdag. Kor er folk flest? Denne dagen gler vi oss over å ete fastelavnsbollar. Kanskje har nokon karnevalsgudsteneste , der leiken er med, midt i alvoret som nærmar seg. Det som følgjer etter fastelavn (av tysk ”zu faseln”: å tøyse, more seg) har vorte borte i synsranda for mange. Men det kan synast som det har vorte meir merksemd rundt markering av fastetida dei seinare åra. Vi kan også få god hjelp av til dømes materiell frå Kirkens Nødhjelp. Uavhengig av type gudsteneste, er det fint å minne om kva dag dette er. Før vi går inn i fastetida, med skifte til lilla farge, til førebuingstid mot påskehøgtid.

**Til teksten**: Kjærleik er hovudtema i dei to lesetekstane. Kjærleiken som tåler påkjenningar, kan gå gjennom eld og vatn utan å verte fortært av elden eller drukna av vassmengdene. Kjærleik som ikkje kan kjøpast for pengar. Den som prøver det, vil bli avslørt, før eller seinare. Kjærleiken er gjevande og tenande. Tekstane kan peike på Jesu kjærleik like inn i døden, men er også ei utfordring til Jesu læresveinar om å elske, og å følgje i meisteren sine fotspor. 1 kor 13 vert innleia med orda: ”og endå vil eg visa dykk ein betre veg.” Mange av oss kjenner desse tekstane frå vigsle men også ofte lese i gravferd(1.kor). Kjærleiken er såleis grunnfjellet for livet i alle faser - like inn i døden. Jesus går endå lenger. Gjennom døden og ut til livet.

**Til konteksten og Johannes 17:** Vi er inne i avslutninga på det som gjerne blir kalla Jesu avskjedstale til læresveinane: Johs 13-17. Jesus konsentrerer seg om ”sine”. Fotvaskinga i kap. 13 og Jesus bøn i kap 17 rammar inn avskjedsorda . Det er mange og lange avsnitt med Jesus-ord. Ord om trøyst, lovnad om å gå med, undervisning om trøystaren, den Heilage Ande. Avskjedsorda kulminerer i denne lange forbøna, som fyller heile kapittel 17. Guds kjærleik og Jesu kjærleik er eit av fleire gjennomgangstema. Læresveinane er eitt med sin Meister, dei er elska av Jesus sjølv, som igjen er elska og eitt med Far. I kapitla som følgjer , går vi rett inn i dramaet om Jesu liding og død. Overgangen er ganske brå: *Då Jesus hadde sagt dette* (Johs 18, 1) Ein noko tørr og nøytral overgang, etter denne inderlege bøna og alle trøysteorda i kapitla før.

Vi kjenner att Johannes i ord og uttrykk. Den noko høgtidelege stilen, han krinsar fram og tilbake rundt nokre tema med gjentakande ord og uttrykk. Etter å ha lese teksten mange gongar, kan det kjennest som teksten er ”overlessa” med pronomen: eg, meg, deg, vi, oss. Jesus talar til Far i du-form. Læresveinane blir inkluderte i eit større VI. Og Ikkje berre dei venene han har rundt seg der og då, men ALLE dei som seinare kjem til tru. Her er Jesus saman med sine næraste, han ber for deira notid og framtid. I det som er nært føreståande, veit Jesus at det kjem prøvingar og motstand.

Andre sentrale ord: *Herlegdom* *(doxa)* Jesu herlegdom som han har del i frå æva. Gjennom liding og død, kjem også Guds herlegdom til syne, men fullt og heilt først ved oppstoda. Alt dette skal også læresveinane få del i. Det var ikkje mogleg for dei å sjå noko herlegdom i fornedring og liding. I bøna knyt Jesus venene til seg, og ber om at dei skal få del i alt han har fått frå Far.

Kunngjere *(gnorizo*) på gresk ”gjere kjent”, blir brukt her og i Johs 15, 15 (fortalt) og same tyding som å ”openberre”. Johs 17, 6

Merk også: ein bitteliten *i* kan vere stor i innhald. Den vesle preposisjonen *i* – (eg siterer Sjur Isaksen) ”*har en hel rekke bruksområder både på gresk og på norsk. Særlig hos Paulus og hos Johannes blir denne greske preposisjonen ofte brukt til å bestemme et nært, personlig forhold, særlig mellom Kristus og den som tror.”* *(Ordet gjennom året, 1.tekstrekke, Luther forlag 2013)*

**Til preika**: Her gjeld det å velje kva ein vil fokusere på. Det er ikkje alltid lett**. Tre ulike innsteg: 1/*Bøn*** er eitt hovudtema . 2/ ***Einskap***mellom dei truande. **3**/ ***Avskjedstale***.

Tema1/ **I følgje evangelietekstar var Jesus eit ”bønemenneske”.** Såleis vert han eit føredøme for oss. I mange ulike situasjonar ser det ut til at Jesus søkte styrke i bøn , og at han hadde trong for å finne ein stille stad og vere åleine. Eit par døme: *I dei dagane gjekk han ein gong opp i fjellet og ville be, og han var der heile natta i bøn til Gud.”* (Luk 6, 12 )*… gjekk han opp i fjellet for å vera for seg sjølv og be.” (*Matt 14, 23) Jesus oppmodar oss til å be, nokre gongar åleine – å gå inn i lønnkammeret. Men så lærer han oss også å be i *fellesskap*- vår Far i himmelen.

Å oppleve at nokon seier: ” Eg ber for deg”, gjer inntrykk. At nokon brukar av si tid, tar seg tid, tenkjer på akkurat meg, nemner mitt namn, er fint og godt. I dag er det Jesus som brukar tid på oss. Jesus ber inderleg. Før han sjølv skal gå gjennom liding og smerte, syner han omsorg for venene. Jesu bøn gjer inntrykk. Han har synt i praksis kva kjærleik er. Dei har fotvaskinga ferskt i minnet, sjølv om dei kanskje ikkje såg og forstod kor radikalt det var? No syner han omsorg i forbønteneste. Slik skil bøna seg frå bøna Jesu ber i Getsemane, der søkjer han sjølv styrke, han er redd og ber venene om støtte.

Vi nærmar oss fastetida. Bøn og stille tid kan vere fokus i tida som kjem. Små pusterom kan vere det ein får til i eit travelt liv. Men det går an øve seg. Jesus vart heller ikkje verande berre i stille og i bøn. Kan hende viktig å poengtere at bøn er som pusten. Pusten har ein alltid med seg. Ein treng ikkje( alltid) søkje bort til ein avsides stad. Å tenkje på: Kva er Jesu bøn for oss i dag? Eller- kva vil du at Jesus skal be om- om du traff han slik ansikt til ansikt som venene hans?

Tema **2/Einskap mellom alle dei som trur**. Einskapen mellom Jesus og læresveinane, og alle dei som seinare kjem til tru. Det vil vere ulikt kva erfaring vi som er predikantar/prestar har med økumenisk arbeid. Og kyrkjelandskapet varierer veldig frå bygd til by. Kan det vere dagen for å seie noko om det økumeniske fellesskapet? Eg sjekka heimesidene til NKR- Noregs kristne råd. (<https://norgeskristnerad.no/>). Der er mange ressursar og idear til konkrete samarbeidstiltak . Kan det også vere dagen for å invitere inn ein gjest? NKR har som eit av formåla: *”fremme gjensidig forståelse, respekt og samhandling lokalt og nasjonalt mellom kristne kirker og trossamfunn, inspirert av Jesu bønn: ”Må de alle være ett” .* Det er naturleg å ha med nokre ord i preike og forbøn, å omtale kyrkja som noko meir enn vår lokale kyrkje, og Dnk. Jesu bøn er radikal: at dei alle må vere eitt! Korleis utfordrar det vår lokale kyrkjelyd?

**Tema 3/ Avskjedstal**e. Bruke som innsteg: Dei fleste har høyrt ei avskjedstale. Eller kan hende halde ei slik tale sjølv? Til dømes når ein skal slutte på ein arbeidsplass. Kva kjenneteiknar ei avskjedstale? Takk til medarbeidarar/kollegaer. Ta fram gode minner. Kanskje nokre artige episodar. Mogleg ein får nokre påminningar om kva som er svake punkt? Den som sluttar vil gjerne oppmuntre dei som blir igjen. Kan det vere ein inngang til dagens preiketekst? Jesus har halde ei lang tale. Han gjev dei ansvar og oppdrag, før han skal reise frå dei. Han gjev dei gode og viktige råd : ver i meg! Bli i meg! Hald saman. Elsk kvarandre. Då vil det smitte over på andre, dei vil sjå dette gode arbeidsfellesskapet.

Før han går den siste etappen, søkjer han å hente inn alle gode ”ressursar” å overlevere til sitt arbeidslag. Lovnaden om å alltid vere der, ”*Eg lever og de skal leve”(*Johs 14, 18-19) Ved å vere *i* Kristus, vil han vere *i* dei/ i oss. I si kyrkje. Den mangslungne og haltande kyrkja, skal bere bod om Kristus og vere Kristi kropp i verda. *Eg har kunngjort namnet ditt for dei og skal kunngjera det, så den kjærleiken du har hatt til meg, kan vera i dei og eg sjølv kan vera i dei.»*Til slutt: å vere *i* Kristus: Det er nærliggande å både nemne dåp og nattverd. To synlege teikn som formidlar det usynlege.

**Til Familiegudsteneste**: Dagens tekstar er krevjande å bruke i sin heilskap, men kanskje kan det vere ein idè å trekkje ut ordet kjærleik og bruke som ein raud tråd. Ta imot kjærleik. Gje vidare kjærleik. Slik Jesus viser oss gjennom livet han levde. Bøna som vi har lært av Jesus brukar vi stadig (Vår Far). I preiketeksten er det Jesus som ber for venene. Det kan også vi gjere, slik vi til dømes gjer når vi tenner lys i lysgloben. Tips til ressurs:”*Annerledeskongen”( Eirik Mills og Sindre Skeie, Verbum forlag, 2009*) har også ein tekst med opplegg for fastelavn. *Kirkens nødhjelp* har også mykje opplegg for heile familien, frå fastelavn og gjennom fastetida.

Nokre salmar å bruke (tilfeldig rekkefølgje)

656 Kjærleik er gleda undeleg sterk 650 Når vi undrast på 674 Pris være Gud, 354 O, Jesus du som fyller alt i alle 537 Flammene er mange

Rigmor Frøyen, sokneprest i Naustdal (Sunnfjord) rigmor.froyen@gmail.com